《纪游》
宋代·赵廱

古端有奇胜，名岩拟天星。
传闻辇毂下，往往极口称。
有为背驰说，曾不如邱陵。
请君勿夸山，恐非动者情。
请君勿誉水，静必恶淙琤。
玄酒薄滋味，众口难调羹。
甲乙独相口，马不同牛耕。
海上有逐臭，宁云尔德馨。
主人何负盗，势固为盗憎。
兹山岂求全，乃与人事并。
言言而疑疑，世态犬吠声。
百闻输一见，日月中天明。
我绾高要章，往返万里程。
凛凛民社寄，旦旦朱墨荣。
及兹瓜戍期，作意星岩行。
星岩有佳处，丈人试静听。
空洞似容德，不禁魑魅停。
其中百寻泉，澄找无浊清。
神龙倏兮来，稳稳石榻横。
忽焉风云合，霹雳行雷霆。
驱逐百种怪，栗栗心胆惊。
为山何用高，有此足以名。
提携麴居士，宾从尽豪英。
刻山与题柱，悔罪付两黥。
男儿须办此，谁能作蝇营。

作者简介：赵廱，字和仲，号竹潭，太原清源（今山西清徐）人（《宋诗纪事小传补正》）。高宗绍兴二十四年（一一五四）进士，二十六年，监车辂院，累迁宗正丞。孝宗淳熙二年（一一七五）知肇庆府（《广东通志》卷二一○）。今录诗六首。